Zapisnik

1. srečanje partnerjev [Mreže občanske znanosti v Sloveniji](https://citizenscience.si/) je potekalo v prostorih Centralne tehniške knjižnice Univerze v Ljubljani (CTK) na Trgu republike 3, 1000 Ljubljana in na daljavo (preko ZOOM-a), 20. januarja 2023 ob 13:00 uri.

Prisotni:

V prostorih CTK: Mitja V. Iskrić (CTK), Uroš Kunaver (CTK), Til Mlakar (CTK), Aleš Klemen (MKL), Andreja Vovk Iskrić (MKL), Zarja Muršič (Sledilnik).

Oddaljeno: Črtomir Podlipnik (covid.si), Marjeta Gros (MKK), Luka Duniš (UP), Manja Pergar (GKFB), David Kocman (IJS), Saša Vidmar (GKFB), Elena Bužan (UP), Maša Zupančič (NIB), Davor Kontič (IJS), Minja Krstič (UP)

DNEVNI RED:

1. Določitev koordinatorja mreže
2. Organizacija delovanja mreže
3. Razprava o predlogu za ambasadorja občanske znanosti v Sloveniji
4. Informacija o Akcijskem načrtu RRIS 2030 in o Uredbi o izvajanju odprte znanosti v Sloveniji
5. Nacionalni dogodek v okviru mreže znanja
6. Predstavitev priročnika, ki ga pripravljamo v CTK
7. Predstavitev novosti na portalu CITIZENSCIENCE.SI
8. Pridobivanje novih partnerjev

Na začetku so se prisotni na kratko predstavili.

1. Določitev koordinatorja mreže

Mitja (CTK) je predstavil predlog za določitev koordinatorja/ko mreže. Mreži bi koristilo, da ima nekoga, ki jo bo zastopal, govoril v imenu mreže, komuniciral z deležniki. To je skupni projekt, zato je pomembno, da prihaja iz druge organizacije. Naloge koordinatorja bi lahko bile, da koordinira, sklicuje in vodi sestanke. CTK bo dal vso podporo. CTK si želi nekoga, ki je odziven, da bo lahko širil novice o delovanju mreže in drugih informacijah znotraj mreže in tudi navzven, tudi mednarodno. Pri skupnih projektih bi lahko zastopal naša stališča kot en glas. Koordinator bo predstavljal operativno, tesnejšo povezavo med mrežo in CTK.

Člani mreže so bili pozvani, da predlagajo kandidata/ko.

Aleš (MKL) je povedal, da je njihova knjižnica zelo aktivna na tem področju, da je preko projekta [Public Libraries 2030](https://publiclibraries2030.eu/) vključena tudi v projekt [European Citizen Science](https://eu-citizen.science/ecs_project/) (ECS) in da že aktivno sodelujejo. Predlagal je, da Andreja (MKL) postane tudi koordinatorka mreže. Andreja (MKL) se je predstavila kot koordinatorka za projekte občanske znanosti v MKL in se veseli dela koordinatorke mreže. Drugega predloga ni bilo.

SKLEP: Člani mreže se strinjajo, da je koordinatorka mreže občanske znanosti v Sloveniji Andreja Vovk Iskrić, zaposlena v Mestni knjižnici Ljubljana.

Več članov je predlog podprlo, nihče ni bil proti.

1. Organizacija delovanja mreže

Mitja (CTK) je poudaril, da trenutno nimamo nobenih formalnih zavez, samo skupno delovanje, kroženje informacij o projektih in delovanju. Nimamo statuta, pravil igre. Lahko imamo ohlapen način delovanja z veliko prostora za različne ideje. Drugi način pa je formalizirati vse v podrobnosti, podpisovanje dogovorov, pogodb. Možno pa je tudi nekaj vmes. Stališče CTK je, da delujemo od spodaj, od nič, ko pa vidimo potrebe, se povežemo tesneje za kakšne projekte. Lahko pa imamo tudi minimalni poslovnik, ki bi določal kako vodimo sestanke, kako izvolimo koordinatorja. Do konca leta lahko vsak premisli in potem najdemo kompromis, CTK je odprta za vse predloge.

Podan je bil predlog, da ostane neformalno, kasneje lahko razvijemo bolj formalno povezavo.

Mitja (CTK) je predlagal, da delovanje mreže temelji na delovnih skupinah. CTK ima izkušnje iz dela delovnih skupin za občansko znanost v [LIBER](https://libereurope.eu/working-group/liber-citizen-science-working-group/citizen-science-guide/) in [ECSA](https://www.ecsa.ngo/). Mreža bi lahko imela ciljne delovne skupine (za priročnik) in tematske (splošne knjižnice,…).

Odprla se je razprava, kjer so člani predlagali različne delovne skupine. Predlogi so bili za: delovno skupino za distribuirano računalništvo in umetno inteligenco, za takšne, kot jih ima [ECSA](https://www.ecsa.ngo/working-groups/) (kvaliteta zraka, zdravje,…), o splošnih knjižnicah, za izboljšanje projektov občanske znanosti (validacija podatkov, GDPR, težave s pravilniki, dovoljenja za etično komisijo). Potrebno bo obveščati širšo javnost, tudi lokalne skupnosti, ki velikokrat nimajo posluha za rezultate projektov. Delati moramo na demokratizaciji podatkov, ki izhajajo iz projektov. Mreža je že kontaktirala tudi zvezo občin, da bi se pridružila. Pozvati moramo tudi druge člane mreže za ideje. Vse predloge bi lahko zbirali do jeseni in na naslednjem srečanju določimo kakšno delovno skupino.

SKLEP: člani mreže čimprej pošljejo predloge za delovne skupine na obcanskaznanost@ctk.uni-lj.si

1. razprava o predlogu za ambasadorja občanske znanosti v Sloveniji

Til (CTK) je mrežo obvestil o [razpisu](https://eu-citizen.science/call_ambassadors/) za ambasadorje občanske znanosti. “Call for Citizen Science Ambassadors by the ECS project” je razpis za ambasadorje občanske znanosti, ki ga je izdal projekt European Citizen Science (ECS). Projekt vodi ECSA v konzorciju z drugimi univerzami in ustanovami. Razpis je namenjen ustvarjanju mreže 28 ambasadorjev občanske znanosti v Evropi, ki bodo podpirali izgradnjo skupnosti in aktivnosti za vključevanje novih članov na nacionalni in lokalni ravni ter predstavljali platformo European Citizen Science (<http://eu-citizen.science>).

CTK je predlagal Zarjo Muršič. Je raziskovalka s številnimi izkušnjami na področju izvajanja občanske znanosti. Konkretno je sodelovala v projektu [Covid Sledilnik](https://covid-19.sledilnik.org/), sedaj je v pripravi Sledilnik klimatskih sprememb. Je komunikatorica znanosti (Val 202, Radio Študent, Metina lista,...) Stališča dr. Zarje Muršič glede nadaljnjega razvoja občanske znanosti v Sloveniji so usklajena s cilji in pobudami naše mreže. Formalno ustreza vsem kriterijem razpisa.

Zarja (Sledilnik) se je na kratko predstavila. Poudarila je povezovanje ministrstev in občin. Pomembna ji je komunikacija o projektih. Ker je mnogimi projektov s področja biologije, bo kot biologinja lažje sodelovala, lahko bo pomagala tudi pri iskanju občanskih raziskovalcev.

Drugega predloga ni bilo.

SKLEP: Mreža podpira kandidaturo dr. Zarje Muršič na razpisu za ambasadorja občanske znanosti projekta ECS.

1. Informacija o Akcijskem načrtu RRIS 2030 in o Uredbi o izvajanju odprte znanosti v Sloveniji

Uroš (CTK) je predstavil nov [Akcijski načrt za odprto znanost](https://www.gov.si/assets/ministrstva/MVZI/Znanost/Dokumenti/AN_VG_5.docx), ki ga je vlada sprejela 31. 5. Sredstva iz akcijskega načrta bodo namenjena predvsem za aktivnosti mreže, delovanje portala [citizenscience.si](http://citizenscience.si/), za materialne stroške, izdajo priročnika, izvajanje usposabljanja in za nacionalni dogodek. CTK je postal nacionalni observatorij za občansko znanost v Sloveniji. Potreben je popis obstoječih projektov in komunikacija z ministrstvom. Predstavil je tudi novo [Uredbo o izvajanju znanstvenoraziskovalnega dela v skladu z načeli odprte znanosti](https://www.uradni-list.si/_pdf/2023/Ur/u2023059.pdf) z dne 29. 5. 2023. Pri uredbi gre za uvajanje raziskovalnih politik Evropskega raziskovalnega prostora v slovenski raziskovalni prostor, kar je skladno z [Zakonom o znanstvenoraziskovalni in inovacijski dejavnosti](http://www.pisrs.si/Pis.web/pregledPredpisa?id=ZAKO7733) in [Resolucijo o znanstvenoraziskovalni in inovacijski strategiji Slovenije 2030](http://www.pisrs.si/Pis.web/pregledPredpisa?id=RESO133). V skladu z zakonom mora znanstvenoraziskovalna dejavnost temeljiti na načelih odprte znanosti, kar vključuje zlasti: odprt dostop do znanstvenih rezultatov (znanstvenih publikacij, raziskovalnih podatkov ipd.) po načelu odprto, kolikor je mogoče, zaprto, kolikor je nujno; uporabo odgovornih metrik za vrednotenje znanstvenoraziskovalne dejavnosti ter vključevanje skupnosti in občanske znanosti.

1. Nacionalni dogodek v okviru mreže znanja

Uroš (CTK) je povedal, da je rezervirane 3 ure v okviru [Mreže znanja](https://mrezaznanja.si/) (ARNES), ki bo potekala od 14. do 16. novembra 2023 v Ljubljani. Pozval je vse partnerje, da dodajo svoje predloge glede dogodka. Mitja (CTK) je predlagal, da se na naslednjem srečanju ustanovi tudi delovna skupina za pripravo dogodka.

1. Predstavitev priročnika za občansko znanost

Mitja (CTK) je predstavil priročnik, ki so ga pripravili v CTK. Je v izdelavi, tik pred tem, da gre v lektoriranje. Člani mreže so vabljeni, da ga pregledajo in predlagajo spremembe ali dopolnitve. Cilj je, da se priročnik objavi v sodelovanju z vsemi člani mreže. Priročnik bo izdan v okviru projekta Spoznaj, ki ga vodi CTK. Na voljo bo tudi v tiskani obliki. Pri pripravi priročnika je dobrodošlo sodelovanje vseh članov mreže. Uroš (CTK) je poudaril, da je priročnik namenjen vsem, ki začenjajo projekt občanske znanosti in tudi tistim, ki nimajo nobenih izkušenj z znanstvenimi projekti. Priročnik bo v sedanji obliki poslan vsem članom mreže.

1. Predstavitev novosti na portalu CITIZENSCIENCE.SI

Til (CTK) je predstavil portal [citizenscience.si](http://citizenscience.si/). Razvija se tudi funkcija, da bo lahko vsak sam dodal svoj projekt. V pripravi so prevodi projektov v angleški jezik za objavo na portalih [eu-citizen.science](https://eu-citizen.science/) in [SciStarter](https://scistarter.org/). Vsi so vabljeni da spremljajo tudi družbena omrežja: [Facebook](https://www.facebook.com/profile.php?id=100088475127327) in [Twitter](https://twitter.com/obcanskaznanost).

Mitja (CTK) je predstavil izdajo [2. dela](https://libereurope.eu/wp-content/uploads/2023/06/Library-Infrastructures-amp-Citizen-Science.pdf) [Vodiča za občansko znanost](https://libereurope.eu/working-group/liber-citizen-science-working-group/citizen-science-guide/) pri LIBER, ki govori predvsem o tem, kako lahko visokošolske knjižnice s svojo infrastrukturo pomagajo pri projektih občanske znanosti. Pri objavi pomagajo tudi člani iz CTK.

1. Pridobivanje novih partnerjev

Mitja (CTK) je prosil vse člane, naj posredujejo kontakte inštitucij in društev za katere menijo, da bi lahko postali novi člani naše mreže.

Srečanje je bilo končano ob 14:15.

Ljubljana, 21. julija 2023

Zapisnik napisal: Mitja V. Iskrić